**Түркістан облысы Мақтаарал ауданы**

**№ 19 "Шұғыла" жалпы орта мектебі**

**коммуналдық мемлекеттік мектебі**

***Оқушылардың шығармашылық қабілеттерін арттыра отырып, дарынды оқушыларды тану жолдары***

 Қазақ тілі мен әдебиеті пән мұғалімі

 Кудайбергенова Пернекуль Нурденовна

Тәжірибе жинағында оқушылардың шығармашылық қабілеттерін арттыра отырып, дарынды оқушыларды тану жолдары көрсетілген. Оқушыларды шығармашылыққа баулу, дарынды балаларды анықтау, жұмыс жасау қадамдары, мұғалімге қойылатын талаптар туралы ақпарат мұғалімнің өз тәжірибесі негізінде жинақталған жұмыстары арқылы берілген.

 **Пікір**

 Құдайбергенова Пернекүл "Шұғыла" жалпы орта мекепте қазақ тілі мен әдебиеті пәнінен сабақ береді. Еңбек өтілі - 20 жыл. І санатты мұғалім. Шығармашылықпен жұмыс жасайтын білікті ұстаз. Қазіргі таңда «Оқушылардың шығармашылық қабілеттерін арттыра отырып, дарынды оушыларды тану жолдары» атты тақырыпта шығармашылық жұмыспен айналысып келеді. Сонымен қатар қашанда жаңалыққа жаны құмар ұстаз қаншама жетістіктерге жетті. Оқушылары аудандық ғылыми жобаларда жүлделі орындарға ие болып келеді. Тәжірибелі ұстаз қалалық семинарларда өзінің іс-тәжірибесімен бөлісуден жалыққан емес. Жұмыс барысында өзінің біліктілігімен, қайсарлығымен, ұқыптылығымен жастарға үлгі. Білім ордасында қаншама шәкірттердің қанатын қатайтып, армандарына жол ашты. Кәсіби өсу жолында ұстаздарға тәжірибе алмасып, бағыт беруден еш жалыққан емес. «Жаңаша білім беру – заман талабы» демекші, ұстаз жаңалығын ұжымы жатырқаған емес. Елбасымыздың Жолдауын үнемі қолдап жүретін жаңашыл да, жасампаз ұстаз сабақты өмірмен байланыстырып, жас шәкірттердің санасына нұр себуде. Абырой - ұстаздың ары. Осы еңбек жолында ұстаз еңбегі еленіп, «өнерлі ұстаз» грамотасымен марапатталған.

 «Ұстаздық еткен жалықпас, Үйретуден балаға» - дегендей, ұлағатты ұстаздың қашанда айтар ойы-бағалы, сөйлер сөзі-құнды. Ұстаз еңбегі –елеулі еңбек. Ендеше бұл ұстаздың ой елегінен өткен іс – тәжірибе жұмысы ұстаздардың кәдесіне асады деген ойдамын. Жаңашыл ұстаздан әлі талай тамаша жаңалықтар шығады деген сенімдемін.

 Аташов Сержан Құлдырақұлы жазушы,өнертанушы,зерттеуші,ақын

**Оқушылардың шығармашылық қабілеттерін арттыра отырып, дарынды оқушыларды тану жолдары**

**Мақсаты:** Оқушылардың шығармашылық қабілеттерін арттыра отырып, дарынды оқушыларды тану жолдары туралы ақпарат беру. Оқушылардың пәнге деген қызығушылықтарын арттыра отырып, сөздік қорларын молайтуға ықпал ету. Шығармашылық жұмыс жасату арқылы оқушылардың белсенділігін арттырып, оларды ынталандыру, теориялық білімдерін практикада қолдануға үйрету. Әдіс-тәсілдер арқылы оқушыларды өздігінен қорытынды жасай білуге машықтандыру. Логикалық ойлау қабілеттерін жетілдіру.

**Міндеті:** Шығармашылыққа баули отырып, дарынды балаларды анықтау, жеке тұлғаның құзыреттілігін қалыптастыру жолдарын анықтау; дарынды балалармен жеке дара жұмыс жүргізу; шығармашылық қабілетін арттыра отырып, дарынды оқушыларды тану жолдарын нақтылау.

**Күтілетін нәтиже:** Оқушылардың шығармашылық қабілеттері артады; дарынды оқушылар анықталады. Шығармашылық жұмыс жасату арқылы оқушылардың белсенділігі артып, теориялық білімдерін практикада қолдануды үйренеді. Сөздік қорларының дамуына, пәнге деген қызығушылықтарының артуына септігі тиеді.

**Оқушылардың шығармашылық қабілеттерін арттыра отырып, дарынды оқушыларды тану жолдары**

“*... Бізге керегі шын дарындар. Нарық қол-аяғымызды*

*қалай қыспасын, мемлекет өзінің талантты ұлдары мен*

*қыздарын,нағыз әдебиет пен өнерін жасайтын тарланбоз жүйріктерін қолдауға, қорғауға міндетті”*

*Н.Ә.Назарбаев.*

Еліміздің жарқын болашағы, өзіміз қызмет істеп жүрген мектеп болашағы біздің ұстаздардың ізденісіне, балаларға деген сүйіспеншілігіне, кәсіптік деңгейіне байланысты екенін жақсы түсінеміз. Шындығында мұғалімнің алдында оқушыларға білім мен тәрбие беруде үлкен жауапкершілік тұр.  Әрбір оқушыны оқытып, тәрбиелеуге байланысты мәселелерді өздігімен және шығармашылық ынтамен шешуге қабілетті жаңашыл мұғалім керек.

Ел президенті Н.Назарбаевтың  Қазақстан халқына арналған Жолдауында “Біздің болашақтағы жоғары технологиялық және ғылыми қамтымды өндірістері үшін кадрлар қорын жасақтауымыз қажет” деген сөздері бар. Демек, оқушылардың ғылыми зерттеу жұмыстарына қызығуын қалыптастыру, шығармашылық қабілетін дамыту, қазіргі техниканы тиімді пайдалану мәдениетіне тәрбиелеу – мектептің басты бағыттарының бірі.  Бұл салада атқарылатын жұмыстар жетерлік.

           Оқушының дарындылығының дамуы, қабілетінің ашылуы көбінесе мұғалімнің кәсіби  біліктілігіне және оның тұлғалық қасиетіне байланысты екені айдан анық.

           Көбінесе “дарынды оқушы – бұл жақсы оқитын оқушы” деген пікір қалыптасқан. Белгілі ағылшын психологі П.Торранстың зерттеулері бұл пікірдің мұғалімдер арасында жиі кездесетінін анықтады. Оларға оқуда қиыншылық туғызбайтын, тәртіпті, ұйымшыл, білімді, тұрақты, ұғымтал, өз ойын нақты және түсінікті жеткізе алатын оқушылар көбірек ұнайды. Ал қисынсыз сұрақ қоятын, өз жұмысымен ғана айналысатын, тәуелсіз, көбіне түсініспеушілік туғызатын, қияли, әр нәрсеге көзқарасы бөлек оқушылар ұнамайды. П.Торранстың зерттеулері нақ осы қасиеттер оқушының шығармашылық дарындылығын көрсететін және оның нашар оқитын оқушылардың арасында да аз емес екендігін айқындаған. Сондықтан мұғалімдер осы зерттеулердің нәтижесін есте ұстағаны жөн.

Дарынды оқушымен жұмыстың негізгі  мақсаты – олардың шығармашылық жұмыста өзінің қабілетін іске асыруға дайындығын қалыптастыру. Ал мақсатқа жету оқу бағдарламасын тереңдетіп оқыту және оқушының танымдық белсенділігін дамыту арқылы жүзеге асады.

Дарынды оқушымен жұмыс жүйесіндегі мұғалім маңызды орын алады.  Оқушының болашақтағы мамандығына байланысты, яғни кәсіби тағдыры тек қана жақсы мұғалімге байланысты.

Бұл контексте болашақ мұғалімді жаңашыл педагогтердің инновациялық тәжірибесін шығармашылық ынтамен меңгеру және пайдалану арқылы даярлаудың келешегі зор деп ойлаймыз.

Жаңашыл педагогтер оқушының жеке тұлғалық абыройын барынша құрметеуге, оның шығармашылық қабілеттері мен бейімділіктерін, өздігімен ойлау қабілетін дамытуға, жағымды эмоциональдық педагогикалық үрдісті қалыптастырып, одан педагогикалық зорлықтың барлық түрін аластатуға  бағытталған ізгіліктік стратегиясымен сипатталады.

Олардың тәжірибесі мына ережелерге негізделеді:

* оқытуды мұғалім мен оқушының өзара шығармашылық қарым-қатынасы ретінде қабылдау:
* Күрделі мақсат идеясы (оқушының алдына барынша күрделі мақсат қойылып, оны орындай алатындығына сенімін нығайту);
* Өзіндік талдау (оқушылардың жұмыс нәтижелерін жеке және ұжымдық талдау);
* Ерікті таңдау (мұғалімнің оқу материалының жақсы меңгерілуі мақсатында сабақ уақытын өз бетінше пайдалануы);
* Оқушылардың өзін-өзі шығармашылық басқаруы;
* Тәрбиеге жеке тұлға тұрғысынан қарау;
* Ата- аналармен ынтымақтастық құру.

Сонымен, жаңашыл педагогтердің инновациялық тәжірибесі тұлғаны дамытуда ізгілік және шығармашылық көзқарасқа негізделген әдістер мен жүйесін құрайды.

Мұғалімнің біліміне қойылатын талаптар:

* өзінің сабақ беретін пәнін мемлекеттік стандарт деңгейінен жоғары деңгейде білу;
* оқушы дарындылығының моделін білу;
* қазіргі заманға сай оқытудың жаңа технологияларын білу;
* дарынды оқушыны оқыту, тәрбиелеу үрдісінде үлгірімге ғана көңіл бөлмей оның басқа да көрсеткіштерімен байланысына да көңіл бөлу;
* дарынды оқушылардың ерекшелігін ескере отырып, оларға шығармашылықпен жұмыс жасайтын тапсырмалар дайындай білуі.

Мұғалімнің іскерлігіне қойлатын талаптар:

* дарынды оқушыны анықтау әдістерімен жұмыс жасай алуы;
* дарынды оқушыларды (жекелей және топпен)оқытуға арналған бағдарлама құрастырып, сонымен тұрақты жұмыс істей білуі;
* оқушы дарындылығын дамытуға қажетті зерттеу жұмыстарын жүргізе алуы;
* дарынды оқушыны оқытудың нәтижесін нақты бағалай білуі;
* дарынды оқушының ғылыми –ізденіс жұмыстарымен айналысуына жетекшілік етуі;
* дарынды оқушыны олимпиадалар мен сайыстарға дайындауда жетістікке жете алатындай деңгейде жұмыс жасауы.

Міне, осы әдістерден кейін тапсырмаларды орындау-шығармашылық жұмыстың бастамасы болмақ. «Шығармашылық» ұғымының жалпы теориясын зерттеген С.Л.Рубинштейн «Оқушы шығармашылығының ерекшелігі оның сапалы түрде мақсатты әрекет жасауымен анықталады» — дей келе, «шығармашылық, шешімінің нәтижесі баланың өзі үшін жаңалық болса жеткілікті» екендігін айтады, яғни баланың шығармашылық өнімді еңбегі оның жеке тәжірибесімен салыстырылады. Шығармашылық жұмыста, әсіресе, бала қиялының орны ерекше. Бұл жөнінде М.Жұмабаевтың айтқан тамаша пікірі бар: «Жаратылыстың құшағында, меруерт себілген көк шатырдың астында, хош иісті жасыл кілем үстінде, күнмен бірге күліп, түнмен бірге түнеріп, желмен бірге жүгіріп, алдындағы малымен бірге өріп, сары сайран далада тұрып өсетін қазақ баласының қиялы жүйрік, өткір, терең болуға тиісті». «…Баланың атаға тартуы рас болса, сиқырлы даланың баласы – қазақ баласы қиялқұмар болуға тисті». Педагог ғалымның айтқанының сөз өнері — әдебиетке тікелей қатысы бар. Өйткені М.Жұмабаевтың сөзімен айтқанда, «қазақ баласының жаратылысы соны тілейді». Оқушыларды шығармашылыққа баулудың, өзіндік іс-әрекетін ұйымдастырудың түрлері өте көп.

***1.Тәрбие сағатында оқушылардың шығармашылық қабілеттерін дамыту:***

Тәрбие сағатының өзінде де оқушы шығармашылығына үлкен жол ашуға болады. Ол үшін мен мынадай жолдарды атап өтер едім:

* Өтілетін тақырып бойынша оқушыға тірек сөздер беріледі де, шығарма немесе ойтолғау жаздыруға болады;
* Тақырып мазмұнына орай сурет салдыру;
* Өтіп отырған тақырыбымызға байланысты қосымша мақал-мәтел, нақыл сөздер жинастырып келу;
* Өлең шығарту.

 ***2. Әдебиет сабағында оқушының шығармашылық қабілетін дамыту:***

* Қазақ поэзиясына және прозасына композициялық талдау;
* Ақынның өмір жолына байланысты хронологиялық кесте толтыру;
* Ақын-жазушылардың дүниеге келген жерлерін облыс, аудан, аймақ бойынша топтастыру;
* Кейбір тақырыптарға шығарма, пікір, ойтолғау жаздыру.

***3. Үйірме жұмыстарында оқушылардың шығармашылық қабілеттерін дамыту:***

* Ертегі құрастырту;
* Ақындардың стилі бойынша өлең шығарту;
* Диалог құрастырту;
* Әңгіме, ойтолғау жаздыру;
* Ақындарды өлеңдерін жазып, жаттау;
* Реферат жазу

***4. Әдебиет туралы пікірлер жинату***

Оқушының жеке тұлғасын, рухани әлемін, ынтасы мен қабілетін дамыту бүгінгі күннің негізгі мәселелердің бірі. Себебі: оқушылар өз бетімен ізденіп жұмыс істеуге, өз бетінше білімді тәжірибеде, өмірде пайдалануға дағдыланбаған. Осы мәселені шешу жолында оқу материалын түсіндіру кезінде оқушылардың сезіміне, эмоцияға ықпал ету арқылы ынта-ықыласын, қызығушылығын күшейту қажет.Ұстаз еңбегі оқушы білімімен өлшенеді десек, ұстаз еңбегінің күрделілігі — әрбір оқушы жүрегіне жол таба білуінде. Әрбір баланың бойындағы қабілетті дамыту арқылы өзін, өмірді, әлемді танып білуге, қоғам алдындағы жауапкершілік қасиеттерін сезіндіре білуінде жатыр.

Жас жеткіншектін бойындағы табиғат берген ерекше қабілеті, дарындылықты тани білу, оның одан әрі дамуына бағыт-бағдар бере білу әр ұстаздың парызы.

Жалпы дарын, дарынды оқушы деген сөздерге тоқталар болсақ:

Дарын – адам бойындағы асқан талант, ерекше қабілет.Яғни дарынды бала, асқан талант.

Дарындылық адам психикасының өмір бойы жүйелі түрде дамып, басқалар мен салыстырғанда адамның бір немесе бірнеше іс-әрекет төңірегінде әдеттен тыс, сирек кездесетін жоғары нәтижелерге жету мүмкіндігі.

Ал дарынды бала дегеніміз кім-өз қатарларынан әлдеқайда дамыған, ерекше зейіні бар, белгілі бір іс-әрекет бойынша қабілеттілік

 Дарындылықтың өзі екіге бөлінеді:

1. Жалпы (интеллектуалды )дарындылық.
2. Нақты дарындылық.

Жалпы дарындылық дегеніміз, жалпы икемдігі, есте сақтау қабілеті жақсы дамыған, ойлау қабілеті жан-жақты, кез-келген тақырыпта әңгімелесу, мәселелерді шешу және өз тәжірибесінде үйрену деп тұжырымдалады. Интеллектуалдық қабілеттер -жалпы дарындылық психологиялық ядросы болып табылады .

Нақты дарындылық: Белгілі бір іс-әрекет аймағында,атап айтқанда музыкалық, көркемдік, спорттық т.б қасиеттері бар балалар

Дарынды баланың ерекшеліктері

- Танымдық қасиеті жоғары

- Есте сақтау қабілеті жоғары

-Кез-келген іс-әрекетті «өзінше орындайды»

Дарынды балаларды айқындау мен дамытудың тиімді жолдары

* Бақылау әдісі
* Арнайы бағдарламалар ;
* Мұғалімнің және ата-ананың эксперттік бағалауы;
* Эксперттік бағалау (әдіскер, ғылым т.б);
* Психо\*-диагностикалық трениннгтер;
* Конференция, фестиваль, көрмелер т.б
* Психо-диагностикалық зерттеулер.
* Дарындылықтын түрлері:
* Интелектуалды дарындылық ;
* Академиялық дарындылық ;
* Көркемдік дарындылық;
* Шығармашылық дарындылық;
* Лидерлік және әлеуметтік дарындылық;
* Спорттық дарындылық ;

В.Крутецский өзінің математикалық қабілеттіліктің құрлымын зерттеген еңбегінде: «Егер қабілеттіліктер  деген ұжымды жеке психикалық қасиеттер деп түсінсек, онда дарындылық дегенді адамның ерекше қабілетінің жиынтығының бірлігі деуге болады»,-деп тұжырымдады.

Дарындылық ұғымымен қатар шығармашылық, талант, данышпандық ұғымдары да бар.

Шығармашылық – өзінің жаңашылдығымен, өзгешілігімен ерекшеленетін өнім алуға мүмкіндік жасайтын,жеке тұлға бойындағы қабілеттіліктің, білім мен біліктің болуы.

Талант – қабілеттіліктің жоғары деңгейі. Данышпандық – ұғым өмірінде тарихи маңызы бар,шығармашылықпен сипатталатын дарындылықтын жоғары деңгейі.

Дарынды балаларды оқыту мен тәрбиелеуді ұйымдастырудағы басты міндет- балалардың қабілеттері мен таланттарын жан-жақты аша түсу үшін, дарындылықтын ерекшеліктерін анықтау мен айқындау болып табылады.Дарынды балаларды анықтау-баланың дамуын таңдаумен байланысты ұзақ процесс. Осы айтылғандарды ескере отырып, дарынды балаларды анықтаудың мынадай ұстанымдары тұжырымдалады.

1.Баланың қызығушылығымен бейімділігіне барынша сәйкес келетін қызмет аясында баланың іс- әрекетіне талдау жүргізу.

2.Дамытушылық ықпал ете отырып, баланың психологиялық кедергілерін жоюға мүмкіндік беретін тренингтік әдістерді пайдалану.

3. Баланың дарындылық белгісін оның психикалық дамудың нақты деңгейде ғана емес, сондай-ақ оның болашақтағы даму мүмкіндігін де есепке ала отырып бағалау.

4.Жұмыс нәтижесін талдау, бақылау, әңгімелеу, мұғалімдер мен ата-аналардың сипаттамалық бағалары.

5.Түрлі ақпарат алу кездерін пайдаланып, бала қабілеттерін кең көлемде қамтуға мүмкіндік беретін баланың мінез-құлқы мен іс-әрекетін жан-жақты бағалаудың кешенді сипаты. Білім беру жүйесінде жаңаша мазмұн беру арқылы жан-жақты дамыған шығармашыл, рухани ой-өрісі кең жеке тұлғаны тәрбиелеу міндеті тұр.

Оқушы дарындылығының дамуы,қабілетінің ашылуы көбінесе мұғалімнің кәсіби біліктілігіне және оның тұлғалық қасиетіне байланысты екеніне айдан анық .

Дарынды оқушымен жұмыс істеудің негізгі мақсаты- олардың шығармашылық жұмыста өзінің қабілетін іске асыру дайындығын қалыптастыру. Ал мақсатқа жету оқу бағдарламасын тереңдеп, оқыту және оқушының танымдық белсенділігін дамыту арқылы жүзеге асыру.

Дарынды оқушымен жұмыс жүйесінде мұғалім маңызды орын алады. Оқушының болашақтағы мамандығы, яғни кәсіби тағдыры тек қана жақсы мұғалімге байланысты. Дарынды баланы анықтау, дамыту, оған қолдау көрсету қазіргі уақытта білім жүйесіндегі қолға алып жатқан өзекті мәселе екеніне қарамастан, еліміздегі жоғары оқу орындарында дарынды оқушылармен жұмыс істейтін мұғалімдерді  даярлау мәселелерін  нақты қарастырмаған. Дарынды оқушыны анықтау, дамыту және оқытуға арналған ғылыми- әдістемелік оқулықтар тапшы. Сондықтан әрбір мұғалім өзінің жинақтаған және семинарларда алған тәжірибесі деңгейінде ғана оқушымен жұмыс жасайды. Ал бұл дарындылық дәрежесін шешуге қиындық туғызады. Сондықтан арнайы дайындықсыз мұғалімдер дарынды оқушымен жұмыс жасаған кезде мынадай келеңсіз жағдайларға душар болады:

-көптеген жағдайда олар дарынды оқушыға немқұрайлы қарайды және олардың ішкі дүниесіне үңіле алмайды;

-тіпті дарынды оқушыларды жақтырмайтын да жағдайлар кездеседі, себебі олар оның беделіне қауіп төндіреді;

-дарынды оқушының ерекшеліктерін, қажеттіліктерін және онымен жұмыс жасаудың кешенді диагностикалық  әдістемелерін білмегендіктен дарынды оқушыны анықтауда төмен нәтижелер көрсетеді;

-Олар дарынды оушылармен жекелей, арнайы жұмыстар жүргізбейді, ал жұмыс жасағанның өзінде оған тапсырма берген кезде оның қиындығының, яғни сапасына гөрі көптігіне көңіл бөлу арқылы қателіктер жібереді;

- дарынды оқушы дарындылығын дамытудағы ғылыми- зерттеу жұмыстарының қажеттілігін сезінбейді;

- ал біліктілігі жоғары немесе арнайы дайындықтан өткен мұғалімдер өзінің мынадай қасиеттерімен ерекшеленеді;

- дарындылықты анықтау, дамыту мәселесіне ерекше көңіл бөледі және сол бағытта талмай жұмыс жасай алады;

- олар дарынды оқушыларға қосымша тереңдетілген бағдарламалар жасай алды және сол бағытта талмай жұмыс істеуіне, шығармашылық ізденістеріне қажетті кеңестер бере алады;

- жұмысқа қажетті материалдар мен тиімді әдістерді таба біледі және жұмыстың  мақсатын нақты қоя біледі;

- оқушыға дұрыс бағыт-бағдар беру арқылы оның ғылыми-зерттеу жұмысына айналысуына көмек жасай алады;

- педагогикалық үрдісті диагностикалау жұмысын жүргізе алады және оларды бір-бірімен байланыстыра алады; дарындылықты анықтауда әр түрлі психо-диагностикалық әдістемелерді, ал дамытуда оқытудың әр түрлі жаңа техналогияларын тиімді қолдана біледі.

 Мен ұстаз ретінде әр оқушыны болашақ азамат ретінде бағалап, осы тұжырымдаманы өз қызметіме басшылыққа аламын. Қазіргі компьютерленген жаңа заманда әр оқушының заман талабына сай әлемдік дәрежеде білімді меңгеруі үшін қазақ тілі пәні бойынша шығармашылық қабілетін дамыту – ең басты міндетім. Осыған орай оқушының пәнге, ғылымға деген қызығушылығын арттыру мақсатында, оқушыларыма өлең жазуды, реферат дайындауды, ғылыми жоба әзірлеуді, өлеңдерді мәнерлеп оқуды тапсырма етіп бердім. Осындай сабақтан тыс тапсырмаларды орындауда олар тыңғылықты деректерді жинап, өлеңдер шығарып, өз бетінше ізденіп, зерттей білді.

 Қолданылған әдебиеттер:

1. ҚР Білім туралы Заңы. Астана. 2004 жыл.

2. Назарбаев Н.Ә “Біздің халқымыз жаңа өмірге бейімделуі керек”.//”Егемен Қазақстан”. 31 мамыр. 2000 ж.

3. Шығармашыл тұлға қалыптастыру қадамдары. Мақала.

4. ХмельН.Д. Теоретические основы профессиональной подготовки учителя.   Алматы. “Ғылым”. 2008г.

5. Қазақстан Республикасының Президенті – Елбасы Н.Ә.Назарбаевтың «Қазақстан-2050» Стратегиясы қалыптасқан мемлекеттің жаңа саяси бағыты» атты Қазақстан халқына Жолдауы. Астана.14 желтоқсан 2012ж.

6. Дарынды балалармен жұмыс жасау жолдары. Қазақ тілі мен әдебиет журналы.